b'\n_START_ARTICLE_\nDe\xc5\xbeelni svobodniki\n_START_PARAGRAPH_\nDe\xc5\xbeelni svobodniki (nem\xc5\xa1ko Freisassen) je pojem fevdalizma, ki se v habsbur\xc5\xa1kih dednih de\xc5\xbeelah uveljavi za podlo\xc5\xbenike, ki so kupili del zemlji\xc5\xa1kega gospostva, in s tem postali svobodni. De\xc5\xbeelni svobodniki se pojavijo v 16. stoletju, ter obstajajo vse do zemlji\xc5\xa1ke odveze leta 1848.\n_START_SECTION_\nPoseben status de\xc5\xbeelnega svobodnika\n_START_PARAGRAPH_\nDe\xc5\xbeelni svobodnik je bil posameznik (podlo\xc5\xbenik), ki je obogatel s trgovino, ter kupil del zemlji\xc5\xa1kega gospostva. Na ta na\xc4\x8din je postal tudi u\xc5\xbeivalec pravic na dominikalni (zemlji\xc5\xa1kogosposki) posesti (npr. pri pobiranju davkov). V nekaterih primerih je bil lahko de\xc5\xbeelni svobodnik svoboden na zemlji\xc5\xa1kogosposki posesti, ter podlo\xc5\xbenik na svoji posesti._NEWLINE_De\xc5\xbeelni svobodniki so bili od leta 1662 tudi obdav\xc4\x8deni pod imenjsko knjigo, niso pa imeli pravice do sojenja na plemi\xc5\xa1kem sodi\xc5\xa1\xc4\x8du. Za sodne zadeve de\xc5\xbeelnih svobodnikov je bil pristojen de\xc5\xbeelni knjigovodja.'